Catarroja commemora el Dia Internacional de les Dones amb la lectura del manifest a la porta de l’ajuntament
08 mar 2023

Com tots els 8 de març, la ciutadania de Catarroja torna a demostrar que és part activa de les reivindicacions pel Dia Internacional de les Dones. Hui s'ha tornat a reunir de manera multitudinària a les portes del consistori catarrogí per a la lectura del manifest en el qual han participat empleades municipals de diferents departaments encapçalades per la regidora d'Igualtat, Beatriz Sierra, que ha exercit com a presentadora de l’acte, acompanyada de la resta de membres de l’equip de govern.

“La defensa de la igualtat de dones i homes ha de ser un principi rector del funcionament institucional de tots els poders públics, també ha de ser el principi rector d'una societat moderna. En l'àmbit econòmic, la violència que s'exerceix sobre les dones és més subtil, però respon al mateix patró: el sotmetiment de la dona i la limitació de la seua llibertat i autonomia vital”, destacava el manifest.

Els actes reivindicatius continuen en la vesprada de hui amb la realització a la porta de l'ajuntament de l’actuació organitzada pel Grup Empoderament a Escena. Demà 9 de març tindrà lloc el sopar de sororitat a la cafeteria de La Florida on s’han esgotat totes les places disponibles, d’una nit en què ens acompanyarà Pepa Cases i en la qual cada quantitat oferida com a reserva del sopar anirà destinada a Càrites i Creu Roja de Catarroja.

Escola de Feminisme

Al mes de març l’Escola de Feminisme canvia de data. El divendres 10 de març a les 18.30 hores al Teatre Auditori es farà aquest esdeveniment clàssic en la programació anual de Catarroja que, per a aquesta ocasió, portarà com a ponent l'ex vicepresidenta del govern, Carmen Calvo, amb la seua ponència 'Abolició de la prostitució a debat'.